আগরতলা, মে ২৬ : ঐখোয় অমুক হন্না অতৈ খুন্তাক্লোরোইসি।  চহী ১৯৮ মমাংদা অদুঙৈ মণিপুরদা অৱানা লান্দারকপদগী চহী ৭ খুন্তাখিবা অদু অমুক নীংশিংসি।  চৎখিবা মে তাং ২৩, মহারাজ গম্ভীরসিংহ মেমোরিয়েল কমিটি, চন্দ্রপুর কাছাড়, মণিপুরী য়ুথ ফ্রন্ট আসাম অমুসং য়ুনাইটেদ পিপলস ফ্রন্ট, মণিপুরনা শীন্দুনা চন্দ্রপুর কাছাড়দা লৈবা মণিপুর লেভি গ্রাউন্ডদা ‘মণিপুর লেভি মীতম’ গী উরেপ উয়ুং তম্বগী থৌরম পাঙথোকখ্রে।
 থৌরম অদুদা এম.  ডি. সিগী চেয়ারপার্সন মুতুম রীনা সিংহ, মাইফাগী প্রেসিডেন্ট থাংজম ব্রজেন, মহারাজ গম্ভীর সিংহ মেমোরিয়ে কমিটিগী প্রেসিডেন্ট কৈসাম বিদ্যাপতি, এম. এল.  পি. সি. সি প্রেসিডেন্ট ড.  কে.  এন.  চান্দ, মণিপুরী মুসলিম য়ুথ ফ্রন্টকী ভিপি টি রেহাউদ্দিন, মৈরা পায়বী অপুনবা লুপকী প্রেসিডেন্ট বেনি মিশ্র, মণিপুরী ব্রাহ্মণ মহাসভাগী প্রেসিডেন্ট জি লক্ষীকান্ত শর্মা নচিংবা শরুক য়াখি।
 থৌরম অসিগী মরু ওইবা পান্দমদি মণিপুরদা অৱানা লান্দারকপদগী চহী ৭ খুন্তাক খিবা মতমদা কাছাড়গী চন্দ্রপুর হায়বা মফম অসিদা থা তরেৎ চুপ্না মণিপুর লেভিবু ট্রেনিং পীরবা মতুং গম্ভীরসিংহনা লুচিংদুনা মণিপুরদগী অৱাশিংবু নিংথি তুরেল ফাওবা তাংখাইখিবা পুৱারীগী থৌদোক অদুবু নীংশিংবা ওইনা ঐখোয় অমুক হন্না খুন্তাক্লরোইসি হায়না ৱাশক্নদুনা চন্দ্রপুর হায়বা মফম অসিদা মণিপুর লেভিগী মীতম অমা খিনবগী ২৩ দা উরেপ উয়ুংগী মীতমগী মায়খুম হাংদোক্কনি।
 অসুম্না অদুঙৈ মতমদগী ঐখোয়গী ইপা-ইপু অহল লম্মনশিংদুনা ইমা লৈবাক মণিপুর কনখি হায়বদু হৌজিক্কী নহারোলশিং খঙহনবনি হায়না এডভাইজর য়ুম্নাম ইন্দ্রবাবুনা ফোঙদোকখি। 